Volkswagen

right|thumb|Štáty, kde sa nachádzajú továrne koncernu Volkswagen
right|thumb|Automobily Volkswagen

**Volkswagen AG** alebo len **VW** je nemecká automobilka, akciová spoločnosť sídliaca vo Wolfsburgu. Je členom koncernu Volkswagen, jedného z najväčších svetových automobilových koncernov. Názov v preklade znamená *ľudové vozidlo*. Na Slovensku pôsobí ako Volkswagen Slovakia.

## História
right|thumb|VW Typ 83
right|thumb|Golf piatej generácie
Automobilová spoločnosť bola založená v roku 1937 s cieľom vyrábať práve vozidlá, ktoré by si mohol dovoliť každý pracujúci občan. Túto ideu presadzoval predovšetkým Adolf Hitler, ktorý konštrukciou vozidla poveril Ferdinanda Porscheho (aj preto, že ten sa už koncepciu lacného auta niekoľko rokov zaoberal). Poverenie dostal Porsche už v roku 1934, ale nejasný spôsob financovania celý projekt zdržal až do roku 1937, kedy bola založená **Spoločnosť pre prípravu nemeckého ľudového vozidla s.r.o.** a tá sa v roku 1938 premenovala na **Volkswagenwerk GmbH**. Podľa britského historika Richarda Evansa, Hitler, ktorý sa zaujímal o autá (ale nikdy ich neriadil) osobne navrhol charakteristický zaoblený tvar budúceho vozidla, inšpirovaný designom vozidiel Tatra konštruktéra Hansa Ledwinku.

Pôvodný plánovaný názov vozidla bol KdF-Wagen (*Kraft durch Freude vozidlo)* a malo sa ich vyrobiť 150 000 ročne. Po začatí druhej svetovej vojny bola výroba preorientovaná na zbrojnú výrobu. Závod prebral opravárenské práce na lietadlách Junkers Ju 88 a namiesto KdF začal vyrábať na rovnakej platforme malé vojenské terénne (Kübelwagen) a obojživelné (Schwimmwagen) vozidlá. 

V roku 1942 už bol najväčším výrobcom osobných automobilov v Nemecku. V tom čase tvorili 2/3 pracujúcich v závode ľudia na nútených prácach. Po obsadení Nemecka bola obnovená výroba osobných automobilov podľa pôvodných projektov, ale pod britským vedením. V rokoch 1946 – 1948 dosiahol objem produkcie 1 000 automobilov mesačne.

V roku 1950 začala automobilka výrobu jedného zo svojich najslávnejších modelov, vozidla VW T1.

V 50. rokoch začal Volkswagen expanziu do sveta. Začal výrobu v Brazílii a predaj na takmer všetkých kontinentoch vrátane Austrálie a Ázie. V 60. rokoch pokračoval VW v rozvoji, ale zažil aj niekoľko odbytových kríz. Rok 1965 sa zapísal do histórie firmy spojením s automobilkou Auto Union GmbH, v ktorej získal Volkswagen väčšinový podiel. Táto spoločnosť sa neskôr v roku 1969 spojila s *NSU Motorenwerke AG* a premenovala na *[[Audi]] NSU Auto Union AG*.

70. roky priniesli zásadnú reštrukturalizáciu modelovej výroby značky – začatie produkcie dodnes vyrábaných modelov VW Passat a VW Golf a na druhej strane ukončenie výroby modelu Chrobák v Nemecku (v Mexiku sa vyrábali až do roku 2003). V 80. rokoch pokračoval VW v modernizácií zavedením nových technológií, napr. (katalyzátor, elektronické vstrekovanie), získal nadpolovičnú väčšinu akcií španielskej značky Seat (3. samostatná značka koncernu) a spoluprácou s inými (prevažne japonskými) značkami dosiahol 10 % podielu trhu v Európe a 20 % v Severnej Amerike. V 90. rokoch pripojil Volkswagen do svojho koncernu ďalšiu značku (českú Škodu Auto), ale tiež zažil v roku 1993 najhoršiu krízu v histórii značky. Tú prekonal hlavne vďaka veľmi úspešným novým generáciám modelov Golf a Passat, ktoré doplňuje už tradičný model VW Polo.

## Súčasnosť
VW je jednou z mála značiek, ktorým sa zatiaľ vo väčšej miere vyhýba celosvetová automobilová recesia a ktorému sa podarilo vstúpiť do nových segmentov trhu: nákladné automobily – značkou Scania, aj trhu lodných motorov. Model VW Golf prekonal v počte vyrobených vozidiel aj Chrobáka, ktorého bolo vyrobeného celkom 21 529 464 exemplárov, a stále sa pokračuje v jeho výrobe.

Vedenie firmy v súčasnej dobe tvorí dozorná rada a výkonný výbor. Dozornú radu tvorí 20 predsedov jednotlivých odborov vo firme. Predsedom predstavenstva bol od 13. apríla 2018 Dr. Herbert Diess. Od 1. júla 2022 je predsedom Thomas Schäfer, bývalý CEO, Škoda Auto. Výkonný výbor má 5 členov. Jeho bývalý predseda Martin Winterkorn po najväčšom emisnom škandály, ktorý vypukol 2015, odstúpil zo svojho postu. Tento emisný škandál vo veľkej miere postihol firmu, jeho hodnota vtedy výrazne klesla. V angličtine a ruštine je škandál nazývaný ako VW škandál, VW sa však podarilo ho premenovať na *[[Dieselgate]]* a takto je označovaný v Nemecku, Česku a inde. Do roku 2024 celosvetovo musel VW za Dieselgate zaplatiť približne 30 miliárd eur v kompenzačných platbách a bola ohrozená aj jeho povesť symbolu nemeckej technickej zdatnosti a spoľahlivosti. 

V roku 2019 vtedajšia nemecká kancelárka Angela Merkelová s veľkou slávou otvorila prvú továreň Volkswagenu na výrobu elektromobilov. Vedenie automobilky vtedy firme sľubovalo svetlú budúcnosť. Šéf koncernu predstavil plán, podľa ktorého sa značka mala do roku 2025 stať svetovým lídrom na trhu s elektromobilmi. 

V súčasnosti, začiatkom septembra 2024, Thomas Schäfer však povedal, že zatváranie závodov VW už nie je možné vylúčiť. (Hovorilo sa najmä o rušení plánov na výrobu nového elektromodelu *Trinity* vo Wolfsburgu od roku 2026 a rušení celej výroby v Zwickau.)  Vo Wolfsburgu sa uskutočnil neverejný míting vedenia s 15 tisíc zamestnancami aj za účasti *Olivera Blumea*, generálneho riaditeľ koncernu Volkswagen, na ktorom finančný šéf VW *Arno Antlitz* informoval, že predali o pol milióna aut menej ako plánovali v roku 2019. To je podľa neho ekvivalent výroby dvoch tovární. „Nesúvisí to s naším produktom alebo slabým výkonom. Trh už jednoducho neexistuje.“ Dal spoločnosti „jeden alebo dva roky“, aby situáciu zvládli. Odborníci odhadujú, že VW má asi 20 000 zamestnancov navyše pri súčasnom stave 650 000 zamestnancov, z toho 300 000 v Nemecku. Súčasné problémy VW sa pripisujú ako ukončeniu podpory kúpy elektromobilov v Nemecku, tak aj rastúcej konkurencii a presunu výroby do Číny. 

## Výrobné závody
* **[[Nemecko]]**
** *[[Altebauna]]*: závod začal výrobu v roku 1958. Najprv slúžil pre repasovanie motorov, teraz je z neho centrum výroby náhradných dielov.
** *[[Drážďany]]*: základný kameň tohto závodu bol položený v roku 1999. Ide o unikátnu presklenú továreň, kde je možné sledovať priebeh výroby z vonka. Vyrábal sa tu model Phaeton.
** *[[Emden]]*: tento závod slúžil pôvodne k výrobe vozidiel Chrobák, neskôr sa tu vyrábali aj modely Passat vo všetkých jeho generáciách.
** *[[Hannover]]*: závod začal výrobu v roku 1950 a znamenal začiatok decentralizácie výroby Volkswagenu. Vyrábal sa tu model T, od roku 1959 sa tu vyrábajú motory aj pre iné vozidlá.
***[[Salzgitter]]*: závod bol otvorený v roku 1969 výrobou modelu K 70, ktorý znamenal prechod k novej generácii vozidiel Volkswagen. Od roku 2001 sa tu vyrábajú lodné motory pre celú Európu.
**Zwickau : od roku 1990 sa tu vyrábali náhrady Trabantov, ktoré sa dovtedy vyrábali v blízkom predmestí Mosel, Polo a Golf. Od roku 2022 bola výroba preorientovaná ma elektroautá.
** *[[Wolfsburg]]*: v roku 1950 začala vo Wolfsburgu výroba modelu T1. Neskôr prišla na rad výroba modelu Chrobák, ktorého v roku 1974 vystriedal Golf. Chvíľu sa tu vyrábali modely Polo a Passat, ktorých výroba bola neskôr presunutá inam a neskôr opäť obnovená v ďalších generáciách. V roku 1994 bola zväčšená kapacita tohto závodu na 250 000 vozidiel ročne a zamestnaných tu bolo cez 3 200 osôb. V roku 1998 začala výroba malého modelu Lupo a o 4 roky potom tiež väčšieho rodinného Touranu. V roku 2021 v závode vo Wolfsburgu prebieha výroba modelov Volkswagen Golf, Golf Sportsvan, e-Golf, Golf GTE, Golf GTI, Golf R, Tiguan, Touran a SEAT Tarraco.
* **[[Argentína]]**: na Argentínsky trh vstúpila spoločnosť Volkswagen už v priebehu 70. rokov. V roku 1987 sa výroba vozidiel koncentrovala do dvoch centier – San Justo a Pacheco v Buenos Aires. V Pacheco bol v roku 1995 otvorený ďalší, nový závod s kapacitou 150 000 vozidiel ročne. Okrem modelov určených pre Juhoamerický trh sa tu vyrábali modely Golf a Polo a od roku 1996 tiež ďalšie koncernové vozidlá ako je Audi A3 ale tiež Škoda Octavia.
* **[[Brazília]]**: závod v brazílskom meste Sao Bernardo do Campo bol otvorený už v roku 1959 a Volkswagen sa tým stal najväčším výrobcom automobilov v Brazílii. Ďalšie rozšírenie prišlo až v roku 1995, kedy bola otvorená nová továreň na výrobu nákladných automobilov.
* **[[Čína]]**: v Číne bola začatá výroba 1. septembra 1985 modelom Santana a stala sa najmodernejšou továrňou na výrobu automobilov v Číne. Modely pre čínsky trh sú väčšinou odvodené od starších európskych modelov a v ich výrobe sa stále pokračuje. V roku 2004 došlo k ďalšiemu rozšíreniu výrobných kapacít predovšetkým na výrobu motorov pre menšie vozidlá.
* **[[Japonsko]]**: v Japonsku bola v roku 1982 začatá výroba modelu Santana v skoro rovnakej verzii ako v Číne.
* **[[Juhoslávia]]**: od roku 1972 spolupracoval Volkswagen zo značkou TAS, kde sa montovali vozidlá Volkswagen. Od júla 1998 tu začal koncern vyrábať vozidlá Škoda.
* **[[Mexiko]]**: výroba v Mexiku bola začatá v roku 1964 kvôli zhoršeniu dovozných podmienok na vozidlá z cudziny. Z tohto dôvodu bola otvorená nová továreň v Pueblu. Z Mexika sa v 70. rokoch dovážali vozidlá aj do USA. Od roku 1974 prebiehala výroba modelu Chrobák už iba tu a to až do roku 2003. Od roku 1997 sa tu vyrába model New Beetle pripomínajúci pôvodného Chrobáka. Pokračuje sa tu vo výrobe zabehnutých modelov Jetta, Passat a Golf.
* **[[Nigéria]]**: v roku 1973 bol založený závod v Lagose. V roku 1982 však musel byť objem výroby obmedzený kvôli nedostatku deviz, plne obnovená bola výroba až v roku 1985.
* **[[Poľsko]]**: výroba v Poľsku začala v roku 1993 v Poznani modelom T1. V roku 2002 sa pridala výroba modelu Caddy.
* **[[Portugalsko]]**: výroba v Portugalskom závode Palmela bola začatá v roku 1995 modelom Sharan, ktorého nástupca sa tu vyrába dodnes.
* **[[Slovensko]]**: v roku 1991, keď sa Volkswagen rozhodol rozšíriť svoje pole pôsobnosti do vtedajšej ČSFR bola v prevzatej továrni od Bratislavských Automobilových Závodov rozbehnutá výroba modelu Passat. V roku 2002 tu bola tiež začatá výroba terénneho modelu Touareg a na rovnakej platforme Audi Q7 a Porsche Cayenne. V roku 2012 začala výroba VW Up, Škoda Citigo. V 2021 prebieha na Slovensku výroba modelov Volkswagen Touareg, Audi Q7, Audi Q8, Porsche Cayenne, Volkswagen up!, Volkswagen e-up!, ŠKODA Citigo a SEAT Mii. Ďalšie dodávateľské závody VW sú v Stupave, v Martine a v Košiciach.
* **[[Španielsko]]**: v roku 1982 začala španielska automobilka SEAT vyrábať v licencii modely Volkswagen a neskôr sa stala súčasťou koncernu. To spôsobilo presun výroby niektorých modelov do Španielska. Od roku 1984 sa tu vyrábali modely Passat a Polo. Táto výroba stále pokračuje, v súčasnosti sa v Pamplone vyrába model VW Polo.
* **[[Spojené štáty americké|USA]]**: v Spojených Štátoch sa rozhodol Volkswagen vyrábať svoje vozidlá vďaka klesajúcemu kurzu doláru, ktorý sťažoval vývoz do USA. Preto bol v roku 1978 postavený závod vo Westmorlande v Pensylvánii, kde bola začatá výroba modelu Golf. Tiež bol postavený závod v Detroite, ale ten bol z dôvodu nevyťaženosti v roku 1983 predaný. Rovnaký osud postihol aj závod vo Westmorladne v roku 1990.

## Zásadné modely
thumb|right|Beetle
right|thumb|VW Beetle (nový)
* **Chrobák**: tento model vznikol už v 30. rokoch 20. storočia, ale vojna nedovolila výrobe rozbehnúť sa vo väčšom meradle až do roku 1946. Stal sa základným stavebným kameňom značky v 50. rokoch a prispel k povojnovej motorizácii západného Nemecka. V Európe skončila jeho výroba v roku 1974, v Mexiku pokračovala až do roku 2003. Vozidlo bolo charakteristické vzadu uloženým vzduchom chladeným motorom a subtílnou karosériou typického tvaru.
* **Golf**: Golf vystriedal vo výrobnom programe značky *Chrobáka* a nadviazal na jeho úspechy. V ôsmej generácii sa toto vozidlo s vpredu uloženým, vodou chladeným motorom vyrába dodnes. K dispozícii je v niekoľkých variantoch s rôznymi motormi, ktoré s postupom získavali na výkone. Spolu s výkonom rástla aj hmotnosť a rozmery vozidla.
* **Passat**: Passat je klasické vozidlo strednej triedy v modelovej hierarchii nad *Golfom*. Vyrába sa dodnes vo verzii sedan a kombi. Oproti *Golfu* je priestrannejší, luxusnejší a má výkonnejšie motory. V deväťdesiatych rokoch si vyslúžil prezývku *manažérske auto*.
* **Transporter (T1 až T6.1)**: tento model začal Volkswagen vyrábať v roku 1950 a vyrába ho pod týmto názvom dodnes. Stal sa veľmi obľúbeným vozidlom Hippies v 60. rokoch. V priebehu rokov podľa trendov v automobilovom priemysle narástol do všetkých smerov.

## Automobily
right|thumb|Touareg

## Referencie


## Pozri aj
* Volkswagen Slovakia

## Iné projekty

## Externé odkazy
* www.volkswagen.de, oficiálne stránky po nemecky


Kategória:Nemecké automobilky